題致爽軒詩
作者：王邁
朝代：宋

paragraphs: 明珠積斗滿金籝，時人逐臭如蒼蠅。
公子一過掩其鼻，長物何足汙吾清。
蕊珠午夜鳴玉珂，五侯門下肩相摩。
公子有腰不可折，勢利不屈惟高歌。
試問公子何所欲，有山數笏青如玉。
我將致之襟袖間，山若肯來吾願足。
淵明靈運不再生，青山白雲誰主盟。
佳哉公子有具眼，終日看山無俗情。
我來假館翁不靳，山下梅花動詩興。
一語刮破俗子盲，兩字清高用不盡。